CELEX: 
Language: sl
Date: 2020-09-18 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2017/2402 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem listinjenj

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2017/2402
                  1
                (v nadaljnjem besedilu: uredba o listinjenju) je bila v Uradnem listu objavljena 12. decembra 2017. Poglavje 3 uredbe o listinjenju določa okvir za repozitorije listinjenj, ki bodo zbirali vse ustrezne informacije o posameznem instrumentu listinjenja. Ta okvir bo investitorjem olajšal dostop do zanesljivih informacij v postopku skrbnega pregleda, saj bo zagotavljal enoten in nadzorovan vir podatkov. Repozitorije listinjenj bo registriral in nadzoroval Evropski organ za vrednostne papirje in trge (v nadaljnjem besedilu: organ ESMA).
            
            
               Komisija je na podlagi člena 16(2) uredbe o listinjenju pooblaščena za sprejetje delegiranega akta, v katerem podrobneje opredeli vrsto pristojbin, ki naj bi jih organ ESMA zaračunaval repozitorijem listinjenj, zadeve, za katere je treba plačati pristojbine, in način njihovega plačila.
            
            
               Pravne določbe tega delegiranega akta temeljijo na izkušnjah organa ESMA z registracijo in nadzorom repozitorijev sklenjenih poslov v skladu z Uredbo (EU) št. 648/2012
                  2
                (v nadaljnjem besedilu: uredba o infrastrukturi evropskega trga) in Uredbo (EU) 2015/2365
                  3
                (v nadaljnjem besedilu: uredba o poslih financiranja z vrednostnimi papirji), zato so skladne z določbami o pristojbinah v okviru navedenih dveh uredb.
            
            
               Organ ESMA v skladu s členom 16(1) uredbe o listinjenju repozitorijem listinjenj zaračuna pristojbine, ki so sorazmerne s prometom repozitorija listinjenj ter v celoti pokrivajo stroške organa ESMA v zvezi z registracijo in nadzorom repozitorijev listinjenj. Navedene pristojbine bi morale pokrivati tudi poplačilo vseh stroškov, ki jih imajo pristojni organi zaradi prenosa nalog z organa ESMA. Kadar je repozitorij sklenjenih poslov že registriran v skladu z uredbo o infrastrukturi evropskega trga ali uredbo o poslih financiranja z vrednostnimi papirji, bi bilo treba pristojbine prilagoditi tako, da odražajo le dodatne stroške v zvezi z registracijo in nadzorom repozitorijev listinjenj v skladu z uredbo o listinjenju.
            
            
               2.POSVETOVANJA PRED SPREJETJEM AKTA
            
            
               Komisija je 31. januarja 2018 organ ESMA zaprosila za strokovno mnenje o pristojbinah, ki naj bi se zaračunavale repozitorijem listinjenj. Organ ESMA je 23. marca objavil posvetovalni dokument. Posvetovalno obdobje se je končalo 23. maja, organ ESMA pa je odgovore prejel od petih subjektov. 13. aprila je potekala javna razprava. Organ ESMA je svoje mnenje Komisiji predložil 31. oktobra 2018.
            
            
               Na javno posvetovanje je odgovorilo pet respondentov, ki so izrazili široko podporo predlagani strukturi pristojbin. Končne določbe so tako zelo podobne tistim, ki so bile predlagane v posvetovalnem dokumentu organa ESMA. 
            
            
               Komisija se je o strokovnem mnenju organa ESMA in vsebini tega delegiranega akta 27. februarja 2020 posvetovala s strokovno skupino Evropskega odbora za vrednostne papirje (EGESC). Ta je podprla pristop Komisije. 
            
            
               3.OCENA UČINKA
            
            
               Komisija je po natančni preučitvi strokovnega mnenja organa ESMA v skladu s členom 16(2) uredbe o listinjenju sprejela ta delegirani akt o vrstah, zneskih in načinu plačevanja pristojbin za repozitorije listinjenj. Ta delegirani akt je v celoti v skladu s strokovnim mnenjem organa ESMA.
            
            
               V skladu z uredbo o listinjenju sta glavni načeli pobiranja pristojbin za nadzor (1) sorazmernost s prometom repozitorija listinjenj in (2) dejstvo, da bi morale pristojbine v celoti pokrivati stroške organa ESMA. Organ ESMA je svoje mnenje glede vrst pristojbin, določitve njihovih zneskov in načina njihovega pobiranja pripravil na podlagi svojega obstoječega okvira za pripravo proračuna in pristopa iz Delegirane uredbe Komisije št. 1003/2013
                  4
                in Delegirane uredbe 2019/360
                  5
               . Kot je predlagal organ ESMA, torej ta delegirani akt določa: (i) pristojbine za registracijo, s katerimi se pokrijejo enkratni stroški organa ESMA za registracijo novih repozitorijev listinjenj, (ii) pristojbine za razširitev obsega registracije, s katerimi se pokrijejo enkratni stroški organa ESMA za registracijo repozitorijev listinjenj, vendar odražajo sinergije pri obdelavi vloge repozitorija, ki je že bil registriran v skladu z uredbo o infrastrukturi evropskega trga, in (iii) pristojbine za nadzor, s katerimi se pokrijejo tekoči letni stroški organa ESMA za nadzor.
            
            
               Podlaga ocene učinka sta zato ocena stroškov organa ESMA in ocena metodologije za porazdelitev teh stroškov med repozitorije listinjenj, pri čemer se upošteva, da si je organ ESMA v svojih predlogih prizadeval za skladnost z obstoječo določbo o pristojbinah v okviru uredbe o poslih financiranja z vrednostnimi papirji in uredbe o infrastrukturi evropskega trga. 
            
            
               Nove pristojbine za registracijo 
            
            
               Organ ESMA je najprej razmišljal, da bi se oddaljil od svojih preteklih strokovnih mnenj v okviru uredbe o infrastrukturi evropskega trga in uredbe o poslih financiranja z vrednostnimi papirji, tako da je v svojem posvetovalnem dokumentu predlagal fiksno pristojbino za novo registracijo v znesku 100 000 EUR na repozitorij listinjenj. Vendar je bilo v nekaterih povratnih informacijah, prejetih v okviru posvetovanja, poudarjeno, da bi taka struktura pristojbine za registracijo postavila v slabši položaj manjša podjetja z manjšim pričakovanim prometom. Posledično je organ ESMA priznal, da bi bilo mogoče besedilo člena 16(1) uredbe o listinjenju razlagati, kot da mora biti vsaka od pristojbin organa ESMA (za registracijo in letna) sorazmerna s prometom zadevnega repozitorija listinjenj. 
            
            
               Organ ESMA je zato spremenil svoje strokovno mnenje, tako da je skladno z obstoječima ureditvama na podlagi uredbe o infrastrukturi evropskega trga in uredbe o poslih financiranja z vrednostnimi papirji ter da bi se uporabila razdelitev pristojbine glede na „majhen promet“/„velik promet“ (tj. podjetja, ki zagotavljajo glavne in tudi pomožne storitve repozitorija listinjenj, so podjetja z „velikim prometom“, podjetja, ki zagotavljajo samo glavne storitve repozitorija listinjenj, pa so podjetja z „majhnim prometom“). To bi glede na pretekla strokovna mnenja organa ESMA pomenilo pristojbino za registracijo v višini 100 000 EUR za repozitorije z velikim prometom in 65 000 EUR za repozitorije z majhnim prometom.
            
            
               Hkrati je organ ESMA, da bi se preprečile napačne spodbude, v svojem strokovnem mnenju nadalje določil, da bo ob bistveni spremembi pri zagotavljanju storitev (tj. spremembi uvrstitve iz „majhnega“ v „velik“ promet), zaradi katere bi moral repozitorij listinjenj plačati višjo pristojbino za registracijo, kot jo je prvotno plačal, zaračunal razliko med prvotno plačano pristojbino za registracijo in višjo pristojbino za registracijo, ki bi veljala na podlagi bistvene spremembe. Organ ESMA je opozoril, da je taka ureditev v skladu z ureditvama glede pristojbin v okviru uredbe o infrastrukturi evropskega trga in uredbe o poslih financiranja z vrednostnimi papirji.
            
            
               Pristojbine za razširitev obsega registracije 
            
         
         
            
               Podjetja, ki so že registrirana kot repozitoriji sklenjenih poslov v skladu z uredbo o infrastrukturi evropskega trga ali uredbo o poslih financiranja z vrednostnimi papirji, lahko zaprosijo za razširitev obsega registracije v skladu z uredbo o listinjenju s poenostavljeno vlogo.
            
            
               Čeprav organ ESMA ni mogel črpati iz dejanskih preteklih izkušenj, da bi ocenil stroške razširitve obsega registracije, je domneval, da bi na oceno stroškov razširitve obsega registracije vplivali naslednji dejavniki: (i) razširitev obsega registracije bo manj zamudna kot nova registracija v skladu z uredbo o listinjenju, (ii) dodatne podrobne zahteve, uvedene z uredbo o listinjenju, bi lahko pomenile nekaj dodatnega dela za organ ESMA, dokler ni med repozitorijem in organom ESMA doseženo skupno razumevanje, (iii) vloga za razširitev obsega registracije bi od vložnika zahtevala predložitev približno 80 % dokumentacije, ki bi jo predložil, če bi zaprosil za prvo registracijo. 
            
            
               Zato je organ ESMA na podlagi navedenih dejavnikov ocenil, da bi njegovi stroški v zvezi z vlogo za razširitev obsega registracije znašali približno polovico stroškov ocene vloge za novo registracijo, tj. približno 0,33 ekvivalenta polnega delovnega časa (EPDČ). Taka pristojbina je enaka oceni, ki jo je organ ESMA navedel v strokovnem mnenju o pristojbinah v okviru uredbe o poslih financiranja z vrednostnimi papirji.
            
            
               Če se ta ocena 0,33 EPDČ uporabi za proračun organa ESMA za nadzor, bi to pomenilo predlagano pristojbino za registracijo v višini 53 000 EUR za repozitorije sklenjenih poslov, ki želijo razširiti obseg svoje registracije pri organu ESMA, da bi pokrila storitve repozitorija listinjenj v skladu z uredbo o listinjenju.
            
            
               Potem ko je organ ESMA ta predlog predložil v javno posvetovanje in prejel na splošno pozitivne povratne informacije respondentov, je podal naslednje končno mnenje: za vložnike, ki želijo razširiti obseg registracije in se uvrščajo med podjetja z „velikim prometom“, bi pristojbina za razširitev obsega registracije znašala 50 000 EUR (tj. 50 % pristojbine za novo registracijo za vložnike z „velikim prometom“, ki znaša 100 000 EUR). Za podjetja, ki se uvrščajo med podjetja z „majhnim prometom“, bi pristojbina za razširitev obsega registracije znašala 32 500 EUR (tj. 50 % pristojbine za novo registracijo za vložnike z „majhnim prometom“, ki znaša 65 000 EUR).
            
            
               Pristojbine za registracijo v primeru hkratnih vlog v skladu z uredbo o infrastrukturi evropskega trga in/ali uredbo o poslih financiranja z vrednostnimi papirji ter uredbo o listinjenju
            
            
               Če podjetje hkrati vloži vloge v skladu z uredbo o infrastrukturi evropskega trga in/ali uredbo o poslih financiranja z vrednostnimi papirji ter uredbo o listinjenju, se organu ESMA ni zdelo razumno, da bi moralo vsakič plačati enako pristojbino za registracijo. Povedano drugače, organ ESMA je poskušal preprečiti, da bi zadevno podjetje na podlagi hkratnih vlog plačalo več, kot če je najprej registrirano v skladu z uredbo o infrastrukturi evropskega trga in/ali uredbo o poslih financiranja z vrednostnimi papirji, nato pa zaprosi za razširitev obsega registracije v skladu z uredbo o listinjenju. 
            
            
               Da bi organ ESMA preprečil tako neskladje, je predlagal, da bi moral vložnik, če podjetje hkrati zaprosi za registracijo v skladu z uredbo o infrastrukturi evropskega trga ali uredbo o poslih financiranja z vrednostnimi papirji in uredbo o listinjenju, namesto pristojbine za novo registracijo v skladu z uredbo o listinjenju plačati (i) polno pristojbino v skladu z uredbo o infrastrukturi evropskega trga ali uredbo o poslih financiranja z vrednostnimi papirji (kakor je ustrezno) in (ii) pristojbino za razširitev obsega registracije v skladu z uredbo o listinjenju. Če se vložnik hkrati registrira za zagotavljanje storitev v skladu z uredbo o infrastrukturi evropskega trga in uredbo o poslih financiranja z vrednostnimi papirji ter storitev repozitorija listinjenj, organ ESMA predlaga, da bi plačal polno pristojbino v skladu z uredbo o infrastrukturi evropskega trga, pristojbino za razširitev obsega registracije v skladu z uredbo o poslih financiranja z vrednostnimi papirji in, tretjič, pristojbino za razširitev obsega registracije v skladu z uredbo o listinjenju, saj bi bila taka ureditev upravičena zaradi doseženih sinergij. 
            
            
               Ta predlog je prejel pozitivne povratne informacije, zato se je kot tak ohranil v končnem strokovnem mnenju organa ESMA. 
            
            
               Letne pristojbine za nadzor 
            
            
               Organ ESMA je v skladu s prejšnjimi strokovnimi mnenji, izdanimi v okviru uredbe o poslih financiranja z vrednostnimi papirji, predlagal, naj se njegove letne pristojbine za nadzor določijo v skladu z njegovim proračunskim postopkom, pri katerem se upoštevajo vse dejavnosti v okviru nadzornega dela, povezanega z uredbo o listinjenju. Tak pristop bi zato vključeval (i) konkretno opredelitev obsega prometa, (ii) opredelitev spodnje meje pristojbin za nadzor in (iii) opredelitev pristojbin za nadzor v prvem letu. 
            
            
               (i) Opredelitev upoštevanega prometa 
            
            
               Organ ESMA je v skladu s svojimi preteklimi mnenji v okviru uredbe o poslih financiranja z vrednostnimi papirji in uredbe o infrastrukturi evropskega trga menil, da bi moral „promet“ za namene izvajanja člena 16(1) uredbe o listinjenju temeljiti na podatkih o prihodkih. V skladu s tem je predlagal, da bi se morali „prihodki“ za izračun letnega prometa nanašati na prihodke od zagotavljanja glavnih storitev repozitorija listinjenj, povezanih z uredbo o listinjenju, in tudi prihodke od zagotavljanja pomožnih storitev repozitorija listinjenj. Da bi bilo mogoče brez težav in pravilno določiti „prihodke na podlagi (glavnih in pomožnih storitev iz) uredbe o listinjenju“, je organ ESMA predlagal, da bi repozitoriji listinjenj v svojih računovodskih izkazih ločeno prikazali različne kategorije tokov prihodkov, navedene v njegovem strokovnem mnenju. 
            
            
               Respondenti v javnem posvetovanju so imeli glede predloga organa ESMA mešana mnenja. Nekateri so zahtevali dodatna pojasnila glede pojma „pomožne storitve“ ter da se uvede razlikovanje med storitvami, ki jih lahko zagotavljajo izključno repozitoriji listinjenj, in storitvami, ki jih lahko zagotavljajo drugi udeleženci na trgu. Respondenti so izrazili bojazen, da bi lahko zaradi širokega obsega informacij, ki jih je treba zagotoviti „brezplačno“, drugi udeleženci na trgu, kot so investitorji in potencialni investitorji, pridobili podatke, ki bi jih lahko izkoristili za pridobitev konkurenčno ugodnejšega položaja v primerjavi z repozitoriji listinjenj. Nekateri so menili, da je nadzorno delo organa ESMA povezano predvsem z nadzorom glavnih storitev. 
            
            
               Organ ESMA je za odpravo teh pomislekov poudaril, da seznam subjektov iz člena 17(1) ne vključuje drugih registriranih repozitorijev listinjenj. Čeprav bi lahko izkušeni investitorji ali potencialni investitorji od repozitorijev listinjenj pridobili bistvene informacije, v resnici ni jasno, ali bi lahko ti subjekti neposredno konkurirali specializirani naravi in izkušnjam repozitorijev na trgih listinjenja. Po mnenju organa ESMA prav tako ni njegova naloga, da opredeli zmožnost repozitorijev listinjenj, da nadzorujejo ali omejijo informacije, ki jim jih sporočajo subjekti, odgovorni za poročanje, ali način, kako te informacije pozneje uporabljajo uporabniki podatkov. Poleg tega je opozoril, da je cilj vključitve pomožnih storitev v izračun upoštevanega prometa, uvesti kar najbolj sorazmeren pristop za vse registrirane repozitorije listinjenj. 
            
            
               Kar zadeva dodatne podrobnosti o pomožnih storitvah, je organ ESMA poudaril, da bi se take storitve, povezane z listinjenjem, zagotavljale, ko bi repozitorij uporabil informacije, ki jih je subjekt, odgovoren za poročanje, zagotovil za izpolnitev zahtev po razkritju na podlagi členov 7 in 17 uredbe o listinjenju, ter bi te informacije uporabil za ponujanje dodatnih storitev ali produktov, za katere ne veljajo določbe o „brezplačnem dostopu“ iz člena 17(1) uredbe o listinjenju.
            
            
               (ii) Minimalne pristojbine za nadzor
            
            
               Ker mora organ ESMA sistematično zagotavljati minimalno raven dejavnosti nadzora, da lahko izvaja svoje naloge (to pomeni, da ima fiksne stroške), meni, da je minimalna letna pristojbina za nadzor upravičena. Zato je predlagal, da bi morala biti minimalna letna pristojbina, ki jo mora plačati repozitorij listinjenj, enaka minimalni pristojbini na podlagi uredbe o infrastrukturi evropskega trga in uredbe o poslih financiranja z vrednostnimi papirji, tj. 30 000 EUR. Poudaril je tudi, da morebitnih sinergij, kot so obravnavane v okviru pristojbin za registracijo, na tej ravni verjetno ne bo mogoče doseči. Organ ESMA je zato predlagal, da bi morala biti minimalna pristojbina za nadzor v skladu z uredbo o listinjenju enaka ne glede na to, ali se je podjetje registriralo kot nov repozitorij listinjenj ali pa je razširilo obseg svoje registracije v skladu z uredbo o infrastrukturi evropskega trga, tako da vključuje tudi dejavnosti v skladu z uredbo o listinjenju. V okviru take ureditve bi moral subjekt, za katerega veljajo minimalne pristojbine za nadzor v skladu z uredbo o infrastrukturi evropskega trga, uredbo o poslih financiranja z vrednostnimi papirji in uredbo o listinjenju, plačati minimalne pristojbine za nadzor v skladu z vsako uredbo (npr. 60 000 EUR, če je subjekt registriran v skladu z uredbo o infrastrukturi evropskega trga / uredbo o poslih financiranja z vrednostnimi papirji in uredbo o listinjenju, ali 90 000 EUR, če je subjekt registriran v skladu z vsemi tremi uredbami).
            
            
               Respondenti so se s predlogom soglasno strinjali, zato organ ESMA svojega strokovnega mnenja o tem vidiku ni spremenil.
            
            
               (iii) Pristojbine za nadzor v prvem letu
            
         
         
            
               Organ ESMA je glede na izkušnje opozoril, da njegovo nadzorno delo v prvem letu ni povezano z dejansko ravnjo dejavnosti zadevnega repozitorija listinjenj, temveč je za vse repozitorije precej podobno. Zato je predlagal, da bi repozitoriji listinjenj, registrirani v letu 2020, ali tisti, ki so (ne glede na leto) v prvem koledarskem letu registracije, plačali pristojbino za nadzor v prvem letu, ki bi bila enaka pristojbini za registracijo, prilagojeni na podlagi količnika. Količnik bi odražal delež preostalih delovnih dni do konca leta od datuma, ko je registracija odobrena. Organ ESMA v tem primeru ne bi razlikoval med subjekti z razširjenim obsegom registracije, saj pri svojem poznejšem stalnem nadzornem delu ne razlikuje med novimi registracijami ali registracijami z razširjenim obsegom. To je tudi v skladu z njegovim strokovnim mnenjem v okviru uredbe o poslih financiranja z vrednostnimi papirji.
            
            
               Organ ESMA glede na prejete povratne informacije svojega strokovnega mnenja v zvezi s tem vidikom ni spremenil. Kar zadeva podroben način izračuna, je organ ESMA pojasnil, da se ureditev minimalne pristojbine ne bi uporabljala za pristojbine za nadzor v letu n za podjetja, registrirana v istem letu n. V teh primerih bi se pristojbina za registracijo pomnožila z razmerjem med delovnimi dnevi od datuma registracije podjetja do konca leta in 250 dnevi.
            
            
               (iv) Letne pristojbine za nadzor po prvem letu registracije
            
            
               Organ ESMA je glede na zgornje preudarke predlagal, da bi se vsakemu repozitoriju zaračunala letna pristojbina za nadzor sorazmerno glede na delež njegovega upoštevanega prometa v skupnem prometu, ki ga ustvarijo repozitoriji listinjenj, izračunanem v skladu z upoštevanim prometom, kot je obravnavan zgoraj, ob upoštevanju minimalnega praga v višini 30 000 EUR. To bi pomenilo, da bi bil vsakemu podjetju dodeljen delež skupnih stroškov organa ESMA za nadzor. 
            
            
               Večina respondentov na to vprašanje se je s predlogom strinjala. Vseeno pa je bilo izraženih nekaj pomislekov v zvezi z vplivom tega, da letnih stroškov nadzora ni mogoče napovedati, na vzdržnost poslovnih modelov repozitorijev listinjenj, saj prihodnji stroški organa ESMA za nadzor niso znani, pri čemer so nekateri respondenti predlagali, da bi morale biti letne pristojbine organa ESMA za nadzor omejene na določen delež letnega prometa posameznega repozitorija in da bi moral organ ESMA, če repozitorij preneha izpolnjevati pogoje za registracijo, povrniti morebitne plačane pristojbine.
            
            
               Organ ESMA je v odgovor opozoril, da mora v skladu s členom 16(1) uredbe o listinjenju v celoti pokriti stroške, povezane z nadzorom podjetij, registriranih za zagotavljanje storitev repozitorija listinjenj, pri čemer s členom 16(1) ni uveden pojem „zgornja meja“ ali „prag“, nad katerim se stroški organa ESMA za nadzor ne bi smeli pokriti. Kar zadeva prihodnje izdatke za nadzor, ki jih načrtuje organ ESMA, je ta poudaril, da bi bile glede na to, da se vrsta in število subjektov, ki jih nadzoruje, povečujeta, mogoče dodatne sinergije, ki bi lahko privedle do nekaterih prihrankov pri stroških nadzora. Ker naj bi pristojbine organa ESMA odražale njegove stroške nadzora, bi se vsi tovrstni prihranki pri stroških nato prek znižanih pristojbin sčasoma prenesli na nadzorovane subjekte.
            
            
               Poleg tega je organ ESMA menil, da bi moral, če repozitorij listinjenj preneha biti registriran pri njem, opraviti dodatno nadzorno delo, ki je potrebno izključno v tem primeru in za katero se zdi, da v sedanjih razmerah ne bi upravičevalo vključitve določb o povračilu pristojbin za nadzor, ki jih je navedeni repozitorij plačal organu ESMA.
            
            
               Kar zadeva dejanske letne pristojbine za nadzor, je organ ESMA predlagal, da bi potem te temeljile na naslednjem času izračuna: (a) v začetku zadnjega četrtletja leta n–1 organ ESMA uradno obvesti repozitorije listinjenj o njihovi letni pristojbini za prihodnje leto (tj. leto n). To bi temeljilo na revidiranih računovodskih izkazih za leto n–2; (b) pristojbino za leto n bi moral vsak repozitorij listinjenj plačati najpozneje do konca marca leta, na katero se nanaša.
            
            
               Vendar je organ ESMA priznal, da v prvih dveh letih od začetka veljavnosti zahtev po razkritju v letnih računovodskih izkazih registriranih repozitorijev ne bodo na voljo podatki o upoštevanem prometu, ker bi upoštevani promet temeljil na zagotavljanju storitev v skladu z uredbo o listinjenju. 
            
            
               Organ ESMA je zato predlagal, da bi v prvih dveh polnih letih po registraciji podjetja kot podlago za izračun uporabil podatke o ocenjenem upoštevanem prometu. Te informacije bi se pridobile iz poslovnih načrtov repozitorijev listinjenj, predloženih skupaj z vlogo za registracijo pri organu ESMA. Če bi ocene repozitorija močno odstopale od naknadnih podatkov o dejanskem prometu, bi se to izravnalo v naslednjih letih, ko bi bili podatki o dejanskem upoštevanem prometu na voljo v revidiranih računovodskih izkazih podjetja in bi se tako vključili v formulo za izračun. 
            
            
               Tak predlog organa ESMA je na splošno prejel pozitivne povratne informacije, zato je bil kot tak ohranjen v njegovem končnem strokovnem mnenju. 
            
            
               Pogoji plačila in povračila 
            
            
               (i) Pristojbine za novo registracijo in razširitev obsega registracije 
            
            
               Ker člen 16 uredbe o listinjenju določa, da mora organ ESMA repozitorijem listinjenj zaračunati pristojbine, ki „v celoti pokrivajo stroške ESMA v zvezi z registracijo in nadzorom repozitorijev listinjenj ter poplačilo vseh stroškov, ki jih imajo pristojni organi zaradi prenosa nalog v skladu s členom 14(1) [uredbe o listinjenju]“, je mogoče razumeti, da je plačilo ustreznih pristojbin bistven pogoj za to, da se repozitorij listinjenj registrira ali da se obseg njegove registracije razširi v skladu z uredbo o listinjenju.
            
            
               Organ ESMA je zato predlagal, da bi moral repozitorij listinjenj plačati ustrezne pristojbine za registracijo in razširitev obsega registracije ob vložitvi vloge za registracijo. Tak predlog je v skladu z zahtevami za pristojbine organa ESMA iz uredbe o infrastrukturi evropskega trga in so z njim soglašali vsi respondenti. 
            
            
               (ii) Pogoji za povračilo v primeru umika vloge 
            
            
               Trenutna doktrina organa ESMA glede pristojbin v skladu z uredbo o infrastrukturi evropskega trga (Delegirana uredba Komisije št. 1003/2013) ne predvideva povračila repozitorijem sklenjenih poslov, ki so predložili vlogo, če ti vlogo umaknejo pred odločitvijo o registraciji. Vendar se organ ESMA na podlagi izkušenj, ki jih je pridobil od takrat, zaveda, da taka ureditev morda ne zagotavlja primernih spodbud vložnikom v primeru, ko je jasno, da bo vloga za registracijo zavrnjena, s tem pa se porablja preveč virov organa ESMA. Zato je predlagal naslednje pogoje za povračilo pristojbine za registracijo: (a) 50-odstotno povračilo za vloge, ki se umaknejo, še preden jih organ ESMA šteje za popolne (v skladu s členom 10(6) uredbe o listinjenju); in (b) brez povračila za vloge, ki se umaknejo po tem, ko jih organ ESMA že šteje za popolne (tj. vloge, ki so se že začele preučevati v skladu s členom 12 uredbe o listinjenju).
            
            
               Ta predlog je prejel soglasne pozitivne povratne informacije, zato se je kot tak ohranil v končnem strokovnem mnenju organa ESMA. 
            
            
               (iii) Čas plačila letnih pristojbin za nadzor
            
            
               Ureditev pristojbin za repozitorije sklenjenih poslov v skladu z uredbo o poslih financiranja z vrednostnimi papirji določa, da morajo repozitoriji sklenjenih poslov letne pristojbine za nadzor plačati v dveh obrokih – prvega do 28. februarja in drugega do 31. oktobra. Vendar je organ ESMA glede na izkušnje, ki jih je od takrat pridobil pri obravnavi pristojbin, in glede na koristi poenostavljenega časovnega razporeda plačil pristojbin predlagal, da bi bilo treba letne pristojbine za nadzor za repozitorije listinjenj plačati v enem obroku. 
            
         
         
            
               Organ ESMA glede na prejete pozitivne povratne informacije svojega strokovnega mnenja v zvezi s tem vidikom ni spremenil. 
            
            
               (iv) Povračilo pristojnim organom 
            
            
               Člen 16(1) uredbe o listinjenju določa, da se vsi stroški, ki jih imajo nacionalni pristojni organi med izvajanjem nadzornih nalog, ki jih je nanje prenesel organ ESMA, pokrijejo s pristojbinami za nadzor organa ESMA. To pomeni, da pristojni organ teh stroškov ne bo poskušal doseči vračila neposredno od repozitorija listinjenj.
            
            
               Organ ESMA je v skladu z navedenim členom ter obstoječima ureditvama v skladu z uredbo o poslih financiranja z vrednostnimi papirji in uredbo o infrastrukturi evropskega trga predlagal, da morajo biti stroški, ki se povrnejo nacionalnim pristojnim organom: (a) predhodno dogovorjeni med organom ESMA in pristojnim organom; (b) izračunani v skladu z metodo, ki se uporablja za izračun skupnih upravnih stroškov organa ESMA v zvezi z repozitoriji listinjenj; (c) sorazmerni z upoštevanim prometom zadevnih repozitorijev listinjenj in (d) ne smejo presegati skupnega zneska pristojbin za nadzor, ki so jih plačali zadevni repozitoriji listinjenj.
            
            
               Organ ESMA je tudi opozoril, da se bo o vsakem prenosu nalog z organa ESMA na nacionalne pristojne organe odločalo neodvisno, da se lahko tak prenos kadar koli prekliče in da ne bo vplival na višino pristojbin, zaračunanih posameznemu repozitoriju listinjenj.
            
            
               Organ ESMA glede na prejete povratne informacije svojega strokovnega mnenja v zvezi s tem vidikom ni spremenil. 
            
            
               V tej uredbi se upoštevajo ukrepi, ki jih je organ ESMA predlagal v svojem strokovnem mnenju.
            
            
               4.PRAVNI ELEMENTI DELEGIRANEGA AKTA
            
            
               Člen 62 Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES določa, da so prihodki organa ESMA kombinacija pristojbin, plačanih organu ESMA v primerih, določenih s pravom Unije, prispevkov nacionalnih javnih organov, pristojnih za nadzor nad udeleženci na finančnem trgu, in subvencije Unije.
            
            
               V tem delegiranem aktu so opredeljene vrste pristojbin, ki jih morajo plačati repozitoriji listinjenj. Določena je (i) višina pristojbin za registracijo in razširitev obsega registracije, ki jih morajo plačati vložniki, opredeljen je (ii) upoštevani promet, na podlagi katerega se zaračunajo letne pristojbine za nadzor, in določena je (iii) višina letnih pristojbin za nadzor.
            
            
               Nazadnje, v delegiranem aktu so opredeljeni načini plačila in določeno je povračilo stroškov nacionalnim pristojnim organom.
            
            
               DELEGIRANA UREDBA KOMISIJE (EU) …/…
            
            
               z dne 18.9.2020
            
            
               o dopolnitvi Uredbe (EU) 2017/2402 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem listinjenj
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2017/2402 Evropskega parlamenta in Sveta z dne 12. decembra 2017 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012
                  6
                in zlasti člena 16(2) Uredbe,
            
            
               ob upoštevanju naslednjega:
            
            
               (1)V skladu s členom 16 Uredbe (EU) 2017/2402 Evropski organ za vrednostne papirje in trge (v nadaljnjem besedilu: organ ESMA) repozitorijem listinjenj zaračuna pristojbine, ki v celoti pokrivajo stroške organa ESMA v zvezi z registracijo in nadzorom navedenih repozitorijev. Organ ESMA bo imel višje stroške z obravnavo vlog za registracijo, ki jih bodo vložili repozitoriji listinjenj, ki nameravajo ponujati pomožne storitve. Vendar bodo taki stroški nižji, če je repozitorij listinjenj že registriran kot repozitorij sklenjenih poslov v skladu z Uredbo (EU) št. 648/2012 Evropskega parlamenta in Sveta
                  7
                ali Uredbo (EU) 2015/2365 Evropskega parlamenta in Sveta
                  8
               . Pri pristojbini za registracijo za subjekte, ki predložijo vlogo za registracijo, bi bilo torej treba posebej upoštevati vrsto storitev, ki naj bi jih zagotavljal repozitorij listinjenj, in to, ali je že registriran kot repozitorij sklenjenih poslov ali ne. Ker so stroški, ki jih ima organ ESMA z ocenjevanjem vloge za registracijo, enaki ne glede na velikost vložnika in so odvisni samo od vrste storitev, ki naj bi se zagotavljale, je primerno, da je pristojbina za registracijo fiksna.
            
         
         
            
               (2)Kadar subjekt, ki še ni registriran kot repozitorij sklenjenih poslov, hkrati predloži vlogi za registracijo repozitorija sklenjenih poslov in repozitorija listinjenj, bi bili stroški, ki jih ima organ ESMA, ko navedeni vlogi obravnava hkrati, zaradi sinergij prav tako nižji. Kadar se taki vlogi predložita hkrati, bi moral repozitorij listinjenj plačati polno pristojbino v skladu z Uredbo (EU) št. 648/2012 ali Uredbo (EU) 2015/2365, kakor je ustrezno, za registracijo repozitorija sklenjenih poslov, medtem ko bilo treba za registracijo repozitorija listinjenj plačati nižjo pristojbino za razširitev obsega registracije.
            
            
               (3)Pri pristojbini za registracijo ali pristojbini za razširitev obsega registracije, ki jo mora plačati repozitorij listinjenj, ki po registraciji ponuja pomožne storitve, bi bilo treba upoštevati te pomožne storitve. Nasprotno pa se repozitoriju listinjenj, ki po registraciji preneha ponujati pomožne storitve, ne bi smela povrniti pristojbina za registracijo ali pristojbina za razširitev obsega registracije, saj je organ ESMA že imel stroške z ocenjevanjem vloge.
            
            
               (4)Da bi se odvračalo od neresnih vlog, se pristojbine za registracijo ali pristojbine za razširitev obsega registracije ne bi smele povrniti, če je organ ESMA registracijo zavrnil, in bi se morale povrniti le delno, če vložnik svojo vlogo umakne med postopkom registracije.
            
            
               (5)Da bi se zagotovila pravična porazdelitev pristojbin za nadzor in bi zaračunane pristojbine odražale dejanske stroške, ki jih ima organ ESMA v zvezi s posameznim nadzorovanim subjektom, bi bilo treba letno pristojbino za nadzor izračunati na podlagi prometa, ki ga ustvari posamezni repozitorij listinjenj. Kadar pretekli podatki o prometu registriranega repozitorija listinjenj niso na voljo, bi morala letna pristojbina za nadzor temeljiti na pričakovanem prometu repozitorija listinjenj.
            
            
               (6)Letne pristojbine za nadzor, zaračunane posameznemu repozitoriju listinjenj, bi morale biti sorazmerne s prometom, ki ga je ta repozitorij ustvaril v zadevnem poslovnem letu, v primerjavi s skupnim prometom, ki so ga v istem poslovnem letu ustvarili vsi registrirani in nadzorovani repozitoriji listinjenj. Vsak repozitorij listinjenj bi moral plačati tudi minimalno letno pristojbino za nadzor, saj se nekateri fiksni upravni stroški nanašajo na nadzor vseh repozitorijev listinjenj, ne glede na višino ustvarjenega prometa.
            
            
               (7)Ker bodo o dejavnosti repozitorija listinjenj v poslovnem letu po registraciji na voljo le omejeni podatki, bi morala biti letna pristojbina za nadzor za navedeno leto izračunana na podlagi pristojbine za registracijo in dela, ki ga je organ ESMA vložil v nadzor navedenega repozitorija listinjenj med letom. Nadzorno delo v prvih mesecih po registraciji je podobno delu pri ocenjevanju registracije vložnika. Zato bi morala v prvem letu delovanja repozitorija listinjenj pristojbina za nadzor temeljiti na pristojbini za registracijo, ki jo je plačal vložnik, prilagojeni z uporabo količnika.
            
            
               (8)Glede na letni proračunski postopek organa ESMA in čas, ki je potreben za oceno stroškov nadzora, repozitorijev listinjenj, registriranih 1. oktobra zadevnega poslovnega leta ali po tem datumu, ne bo mogoče upoštevati pri izračunu skupnih letnih stroškov nadzora za naslednje leto. Zato bi morala biti letna pristojbina za nadzor za repozitorij listinjenj, registriran 1. oktobra predhodnega leta ali po tem datumu, enaka njegovi pristojbini za registracijo.
            
            
               (9)Nacionalni pristojni organi imajo stroške pri opravljanju dela v skladu z Uredbo (EU) 2017/2402, zlasti pri izpolnjevanju nalog, prenesenih v skladu s členom 14(1) navedene uredbe. S pristojbinami, ki jih organ ESMA zaračuna repozitorijem listinjenj, bi se morali pokriti tudi navedeni stroški. Za zagotovitev, da pristojni organi med izvajanjem prenesenih nalog ali zagotavljanjem pomoči organu ESMA nimajo izgube ali dobička, bi moral organ ESMA povrniti samo dejanske stroške, ki jih ima nacionalni pristojni organ v zvezi s tem –
            
            
               SPREJELA NASLEDNJO UREDBO:
            
            
               Člen 1
            
            
               Celotno povračilo stroškov nadzora 
            
            
               Pristojbine, zaračunane repozitorijem listinjenj, pokrivajo:
            
            
               (a)vse stroške v zvezi z registracijo in nadzorom repozitorijev listinjenj, ki ju organ ESMA izvaja v skladu z Uredbo (EU) 2017/2402, vključno s stroški zaradi razširitve obsega registracije za repozitorije sklenjenih poslov, ki so že bili registrirani v skladu s poglavjem 1 naslova VI Uredbe (EU) št. 648/2012 ali poglavjem III Uredbe (EU) 2015/2365;
            
            
               (b)vse stroške za povračila pristojnim organom, ki so nastali zaradi izvajanja nalog v skladu z Uredbo (EU) 2017/2402 in zaradi kakršnega koli prenosa nalog v skladu s členom 14(1) navedene uredbe.
            
            
               Člen 2
            
            
               Upoštevani promet
            
            
               1.Repozitoriji listinjenj, registrirani samo v skladu z Uredbo (EU) 2017/2402, za namene te uredbe hranijo revidirane računovodske izkaze, v katerih se razlikuje med prihodki, ustvarjenimi z:
            
            
               (a)glavnimi storitvami listinjenja, kot so opredeljene v točki 3 člena 1 Delegirane uredbe Komisije (EU) 2020/1230
                  9
               ;
            
            
               (b)pomožnimi storitvami listinjenja, kot so opredeljene v točki 4 člena 1 Delegirane uredbe (EU) 2020/1230; 
            
            
               (c)katerimi koli drugimi opravljenimi storitvami.
            
         
         
            
               2.Repozitorij listinjenj, registriran v skladu z Uredbo (EU) 2017/2402, ki je registriran tudi kot repozitorij sklenjenih poslov v skladu z Uredbo (EU) št. 648/2012 ali Uredbo (EU) 2015/2365, za namene te uredbe hrani revidirane računovodske izkaze, v katerih se razlikuje med prihodki, ustvarjenimi z:
            
            
               (a)zagotavljanjem glavnih storitev listinjenja;
            
            
               (b)zagotavljanjem pomožnih storitev listinjenja;
            
            
               (c)glavnimi funkcijami centralnega zbiranja in vzdrževanja evidenc o izvedenih finančnih instrumentih v skladu z Uredbo (EU) št. 648/2012;
            
            
               (d)zagotavljanjem pomožnih storitev, neposredno povezanih s centralnim zbiranjem in vzdrževanjem evidenc o izvedenih finančnih instrumentih v skladu z Uredbo (EU) št. 648/2012;
            
            
               (e)glavnimi funkcijami centralnega zbiranja in vzdrževanja evidenc o poslih financiranja z vrednostnimi papirji v skladu z Uredbo (EU) 2015/2365;
            
            
               (f)zagotavljanjem pomožnih storitev, neposredno povezanih s centralnim zbiranjem in vodenjem evidenc o poslih financiranja z vrednostnimi papirji v skladu z Uredbo (EU) 2015/2365;
            
            
               (g)zagotavljanjem kombiniranih pomožnih storitev, neposredno povezanih z:
            
            
               (i)
                     dejavnostmi iz točk (a) in (c);
            
            
               (ii)
                     dejavnostmi iz točk (a) in (e);
            
            
               (iii)
                     dejavnostmi iz točk (c) in (e);
            
            
               (h)katerimi koli drugimi opravljenimi storitvami.
            
            
               3.Upoštevani promet repozitorija listinjenj za zadevno leto n je vsota: 
            
            
               (a)prihodkov repozitorija ali pričakovanih prihodkov, kadar se uporablja odstavek 5, ustvarjenih z dejavnostmi iz točke (a) odstavka 2, kot so navedeni v revidiranih računovodskih izkazih za leto n–2;
            
            
               (b)prihodkov repozitorija, ustvarjenih z dejavnostmi iz točke (b) odstavka 2, in upoštevanega deleža prihodkov, ustvarjenih z dejavnostmi iz točke (g)(i) in (ii) odstavka 2, kot so navedeni v revidiranih računovodskih izkazih za leto n–2.
            
            
               4.Upoštevani delež prihodkov iz točke (b) odstavka 3 je enak prihodkom, ustvarjenim z dejavnostmi iz točke (a) odstavka 2, deljenim z vsoto prihodkov, ustvarjenih z dejavnostmi iz:
            
            
               (a)točke (a) odstavka 2;
            
            
               (b)točke (c) odstavka 2; 
            
            
               (c)točke (e) odstavka 2.
            
            
               5.Če revidirani računovodski izkazi za leto n–2 niso na voljo, organ ESMA uporabi pričakovane prihodke za leto n, ki so navedeni v poslovnih načrtih, predloženih organu ESMA v skladu s členom 13(3) Delegirane uredbe (EU) 2020/1230. Navedeni pričakovani prihodki se razčlenijo na naslednje elemente:
            
         
         
            
               (a)prihodki, ki naj bi bili ustvarjeni z dejavnostmi iz točke (a) odstavka 2;
            
            
               (b)prihodki, ki naj bi bili ustvarjeni z dejavnostmi iz točke (b) odstavka 2;
            
            
               (c)prihodki, ki naj bi bili ustvarjeni z dejavnostmi iz točke (g)(i) in (ii) odstavka 2.
            
            
               Repozitorij listinjenj, ki se odloči, da bo organu ESMA predložil posodobitev pričakovanih prihodkov za leto n, to stori do 30. septembra leta n–1.
            
            
               Člen 3
            
            
               Pristojbina za registracijo in pristojbina za razširitev obsega registracije
            
            
               1.Kadar vložnik ni registriran kot repozitorij sklenjenih poslov v skladu s poglavjem 1 naslova VI Uredbe (EU) št. 648/2012 ali poglavjem III Uredbe (EU) 2015/2365, pristojbina za registracijo znaša:
            
            
               (a)100 000 EUR, če repozitorij namerava zagotavljati pomožne storitve, kot so navedene v točki (b), točki (g)(i) ali točki (g)(ii) člena 2(2);
            
            
               (b)65 000 EUR, če se točka (a) ne uporablja.
            
            
               2.Kadar je vložnik registriran kot repozitorij sklenjenih poslov v skladu s poglavjem 1 naslova VI Uredbe (EU) št. 648/2012 ali poglavjem III Uredbe (EU) 2015/2365, pristojbina za razširitev obsega registracije znaša:
            
            
               (a)50 000 EUR, če repozitorij namerava zagotavljati pomožne storitve, kot so navedene v točki (b), točki (g)(i) ali točki (g)(ii) člena 2(2);
            
            
               (b)32 500 EUR, če se točka (a) ne uporablja.
            
            
               3.Kadar vložnik ni registriran kot repozitorij sklenjenih poslov v skladu z Uredbo (EU) št. 648/2012 ali Uredbo (EU) 2015/2365 ter hkrati predloži vlogi za registracijo v skladu z Uredbo (EU) 2017/2402 in Uredbo (EU) št. 648/2012 ali Uredbo (EU) 2015/2365, plača polno pristojbino za registracijo, ki jo je treba plačati v skladu s členom 6 Delegirane uredbe Komisije (EU) št. 1003/2013
                  10
                ali členom 5(1) Delegirane uredbe Komisije (EU) 2019/360
                  11
               , kakor je ustrezno, in pristojbino za razširitev obsega registracije, ki jo je treba plačati na podlagi odstavka 3.
            
            
               4.Kadar vložnik ni registriran kot repozitorij sklenjenih poslov v skladu z Uredbo (EU) št. 648/2012 ali Uredbo (EU) 2015/2365 in hkrati predloži vloge za registracijo v skladu z Uredbo (EU) št. 648/2012, Uredbo (EU) 2015/2365 in Uredbo (EU) 2017/2402, plača polno pristojbino za registracijo, ki jo je treba plačati v skladu s členom 6 Delegirane uredbe (EU) št. 1003/2013, pristojbino za razširitev obsega registracije, ki jo je treba plačati v skladu s členom 5(5) Delegirane uredbe (EU) 2019/360, in pristojbino za razširitev obsega registracije, ki jo je treba plačati na podlagi odstavka 3.
            
            
               5.Repozitorij listinjenj, ki po registraciji ponuja pomožne storitve in mora posledično plačati višjo pristojbino za registracijo ali višjo pristojbino za razširitev obsega registracije, kot jo je plačal prvotno, plača razliko med prvotno plačano pristojbino za registracijo ali pristojbino za razširitev obsega registracije in višjo veljavno pristojbino za registracijo ali pristojbino za razširitev obsega registracije.
            
            
               Člen 4
            
            
               Letne pristojbine za nadzor za registrirane repozitorije listinjenj in repozitorije sklenjenih poslov, ki so razširili obseg svoje registracije
            
            
               1.Letna pristojbina za nadzor za vse registrirane repozitorije listinjenj za leto n je enaka oceni stroškov za nadzor tistih dejavnosti repozitorijev listinjenj, ki so vključene v proračun organa ESMA za navedeno leto.
            
            
               2.Letna pristojbina za nadzor, ki jo mora repozitorij listinjenj plačati za leto, v katerem je bil registriran, je enaka pristojbini za registracijo, ki jo je treba plačati v skladu s členom 5, pomnoženi s številom delovnih dni od registracije repozitorija listinjenj do konca navedenega leta in deljeni z 250.
            
            
               3.Letna pristojbina za nadzor za zadevno leto n, ki jo mora plačati repozitorij listinjenj, registriran 1. oktobra predhodnega leta ali pozneje, je enaka pristojbini za registracijo, ki jo je treba plačati v skladu s členom 5.
            
         
         
            
               4.Letna pristojbina za nadzor za zadevno leto n, ki jo mora plačati repozitorij listinjenj, registriran pred 1. oktobrom predhodnega leta, je enaka letni pristojbini za nadzor iz odstavka 1, porazdeljeni med vse repozitorije listinjenj, registrirane pred 1. oktobrom navedenega predhodnega leta, sorazmerno glede na upoštevani promet posameznega repozitorija listinjenj, izračunan v skladu s členom 2(3).
            
            
               5.Z izjemo letne pristojbine za nadzor, ki jo je treba plačati v skladu z odstavkom 2, letna pristojbina za nadzor nikoli ni nižja od 30 000 EUR.
            
            
               Člen 5
            
            
               Običajni načini plačila
            
            
               1.Vse pristojbine se plačujejo v eurih. Plačila se izvedejo, kot je podrobno opredeljeno v členih 6, 7 in 8. 
            
            
               2.Za vse zamude pri plačilu velja dnevna kazen v višini 0,1 % zneska, ki ga je treba plačati.
            
            
               Člen 6
            
            
               Plačilo pristojbin za registracijo in povračila
            
            
               1.Pristojbina za registracijo in pristojbina za razširitev obsega registracije iz člena 3 se v celoti plačata, ko repozitorij listinjenj predloži vlogo za registracijo ali razširitev obsega registracije.
            
            
               2.Polovica pristojbine za registracijo ali pristojbine za razširitev obsega registracije, ki jo je plačal repozitorij listinjenj, se povrne, če repozitorij listinjenj vlogo za registracijo ali razširitev obsega registracije umakne, preden ga organ ESMA v skladu s členom 10(6) Uredbe (EU) 2017/2402 uradno obvesti, da je njegova vloga popolna.
            
            
               3.Pristojbina za registracijo in pristojbina za razširitev obsega registracije se ne povrneta po tem, ko je organ ESMA repozitorij listinjenj v skladu s členom 10(6) Uredbe (EU) 2017/2402 že uradno obvestil, da je njegova vloga popolna. 
            
            
               Člen 7
            
            
               Plačilo letnih pristojbin za nadzor
            
            
               Letna pristojbina za nadzor iz člena 4 se plača v enem obroku, in sicer do konca marca leta, na katero se nanaša, razen letne pristojbine za nadzor iz odstavkov 2 in 3 navedenega člena. 
            
            
               Organ ESMA vsem registriranim repozitorijem listinjenj pošlje bremenopise, v katerih podrobno navede znesek letne pristojbine, najmanj 30 koledarskih dni pred datumom, do katerega je treba plačati letne pristojbine.
            
            
               Člen 8
            
            
               Povračilo pristojnim organom
            
            
               1.Pristojbino za registracijo, pristojbino za razširitev obsega registracije in letno pristojbino za nadzor zaračuna samo organ ESMA. 
            
            
               2.Organ ESMA pristojnemu organu povrne dejanske stroške, nastale zaradi izvajanja nalog v skladu z Uredbo (EU) 2017/2402 in zaradi morebitnega prenosa nalog v skladu s členom 74 Uredbe (EU) št. 648/2012, v skladu s členom 9(1) Uredbe (EU) 2015/2365 in v skladu s členom 14(1) Uredbe (EU) 2017/2402.
            
            
               Člen 9
            
         
         
            
               Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 18.9.2020
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Uredba 2017/2402 Evropskega parlamenta in Sveta o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012.
               
               
                  
                     (2)
                  
                        Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov.
               
               
                  
                     (3)
                  
                        Uredba (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št. 648/2012.
               
               
                  
                     (4)
                  
                        Delegirana uredba Komisije (EU) št. 1003/2013 z dne 12. julija 2013 o dopolnitvi Uredbe (EU) št. 648/2012 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov.
               
               
                  
                     (5)
                  
                        Delegirana uredba Komisije (EU) 2019/360 z dne 13. decembra 2018 o dopolnitvi Uredbe (EU) 2015/2365 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov.
               
               
                  
                     (6)
                  
                        UL L 347, 28.12.2017, str. 35. 
               
               
                  
                     (7)
                  
                        Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).
               
               
                  
                     (8)
                  
                        Uredba (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št. 648/2012 (UL L 337, 23.12.2015, str. 1).
               
               
                  
                     (9)
                  
                        Delegirana uredba Komisije (EU) 2020/1230 z dne 29. novembra 2019 o dopolnitvi Uredbe (EU) 2017/2402 Evropskega parlamenta in Sveta v zvezi z regulativnimi tehničnimi standardi, ki določajo podrobnosti vloge za registracijo repozitorija listinjenj in podrobnosti poenostavljene vloge za razširitev obsega registracije repozitorija sklenjenih poslov (UL L 289, 3.9.2020, str. 345).
               
               
                  
                     (10)
                  
                        Delegirana uredba Komisije (EU) št. 1003/2013 z dne 12. julija 2013 o dopolnitvi Uredbe (EU) št. 648/2012 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov (UL L 279, 19.10.2013, str. 4).
               
               
                  
                     (11)
                  
                        Delegirana uredba Komisije (EU) 2019/360 z dne 13. decembra 2018 o dopolnitvi Uredbe (EU) 2015/2365 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov (UL L 81, 22.3.2019, str. 58).